Man in hof wat glo 2 polisiebeamptes skietArgieffoto ’n 30-jarige man sal na verwagting vandag in die landdroshof in Orkney in Noordwes verskyn nadat hy na bewering twee polisiebeamptes geskiet het. Brig. Sabata Mokgwabone, woordvoerder van die polisie, het gesê die verdagte het Dinsdagoggend by sy suster se huis in Kanana aangekom waar hy sy susterskind alleen in die huis aangetref het. “Hy is toe na bewering later deur ’n ander familielid op heter daad betrap terwyl hy probeer het om sy susterskind te verkrag.” Die voorval is by die polisie aangemeld waarna drie polisiebeamptes van die eenheid vir gesinsgeweld, seksuele oortredings en kinderbeskerming Woensdag na die verdagte se huis gegaan het om hom in hegtenis te neem. Die man het hom egter teëgesit en met die polisiebeamptes gestoei. Die verdagte het tydens die struweling een van die polisiebeamptes se dienspistool gegryp en lukraak skote afgevuur. Een van die polisiebeamptes (30) is in die proses in sy regterboarm gewond waarna die polisiebeamptes vort is om mediese hulp en bystand te ontbied. ’n Polisieonderhandelaar is gevolglik na die huis waar die man en sy ouers aangetref is. Daar is met die verdagte onderhandel en hy het ingestem dat sy ouers die huis verlaat. Die man het egter weer op polisiebeamptes losgebrand toe die taktiesereaksiespan hom in hegtenis wou neem en nog ’n polisiebeampte is in die boarm geskiet. Die verdagte is uiteindelik in hegtenis geneem en daar is op die vuurwapen beslag gelê. Die man staan gevolglik tereg op aanklagte van poging tot moord, die steel van ’n vuurwapen en poging tot verkragting. Lt.genl. Sello Kwena, provinsiale polisiekommissaris in Noordwes, het intussen die voorval te midde van polisieveiligheidsmaand veroordeel.